Hierdie artikel ondersoek die bydrae wat Bybelinterpretasie vanuit 'n feministiese perspektief kan maak binne die konteks van reformatoriese teologie. Na 'n oorsig rakende die diverse aard van feministiese Bybelinterpretasie, wat op sigself voortspruit uit ontwikkelings binne die hermeneutiek, ontgin hierdie artikel die bydraes van twee prominente navorsers in hierdie veld, naamlik Schüssler-Fiorenza en Trible. Hierdie bydraes word dan in verband gebring met die Suid-Afrikaanse situasie en die debat oor die rol van vroue in die kerk. 'n Voorstel word gemaak rakende 'n bydrae wat die werk van Schüssler-Fiorenza en Trible in hierdie konteks kan lewer.